
[bookmark: _Toc0]Nyári ellenőrzések a Balatonnál – az első félidő végén
Félidőhöz érkezett a NAV idei balatoni nyári ellenőrzéssorozata. Július eleje óta a revizorok Somogy, Veszprém és Zala vármegyében vizsgálják a legforgalmasabb nyári szolgáltatókat. A kiemelt akcióban húsz igazgatóság munkatársai vesznek részt, az eddigi egyenleg: lehetne jobb is!
Július 1. és augusztus 3. között a NAV összesen 1480 ellenőrzést végzett a turisztikailag frekventált területen, amelyekből 316-nál tárt fel szabálytalanságot, vagyis az esetek több mint 21 százalékában, ami a tavalyihoz képest minimális, de mégis emelkedés.
A revizorok nemcsak a vendéglátóhelyeket és üzleteket keresték fel, hanem többféle turisztikai szolgáltatást is igénybe vettek – például SUP- és quadbérlést, valamint taxiszolgáltatásokat.
A legtöbb vizsgálat a nyugtaadási kötelezettség teljesítésére irányult, emellett kiemelt figyelmet kapott a foglalkoztatás szabályszerűsége és az online pénztárgépek használata. A turizmusfejlesztési hozzájárulás teljesítését is közel ötszáz esetben vizsgálták a revizorok. Ugyanilyen típusú ellenőrzésekre számíthatnak a vállalkozások augusztusban is.
Az arány nem véletlen, hiszen a feltárt szabálytalanságok többsége továbbra is a nyugtaadás elmulasztásához, illetve a foglalkoztatási hiányosságokhoz kapcsolódott. Előfordult, hogy a vállalkozás kizárólag készpénzzel értékesített, mégsem adott nyugtát, de akadt olyan eset is, amikor a pénztárgép használata nem felelt meg az előírásoknak, illetve szervizproblémára hivatkoztak.
A foglalkoztatás ellenőrzésekor elsősorban a munkavállalók bejelentését vizsgálta a NAV. A hibák jellemzően a bejelentés nélküli vagy késedelmes foglalkoztatásból, illetve a nyilvántartások és a tényleges munkavégzés közötti eltérésekből adódtak. Több szezonális vendéglátóhelyen az alkalmi munkavállalók foglalkoztatása sem felelt meg a szabályoknak. Egy éjszakai szórakozóhelyen például – a tavalyihoz hasonlóan – idén sem jelentették be a biztonsági őröket.
A szabálytalankodók szankcióra számíthatnak: akár kétmillió forint bírságot is fizethet, aki elmulasztotta a nyugtaadást vagy az alkalmazotti bejelentést, ráadásul határozott időre üzletét is bezárhatják. Továbbra sem éri meg tehát a rövid szezonon nyerészkedni, hiszen a következmények egész évben érezhetők: a mulasztási bírság elviszi a hasznot, és a nyárral együtt akár a kedvezményes adózási formától is el lehet köszönni.
A nyári ellenőrzések a szezon végéig tovább folytatódnak. A NAV célja változatlanul az, hogy a jogkövetően működő vállalkozásoknak tisztességes piaci környezetet biztosítson, miközben kiszűri a szabályokat megszegőket.

